

**Άμεση εφαρμογή της διάταξης προκαταβολής 25% στη χρηματοδότηση επενδυτικών σχεδίων που έχουν υπαχθεί στο καθεστώς της Γενικής Επιχειρηματικότητας**

Με την διάταξη της παργρ. 1 του άρθρου 83 του νόμου 4582/2018 (ΦΕΚ Α’, 11.12.2018) δίνεται η δυνατότητα στις επιχειρήσεις, που τα επενδυτικά τους σχέδια έχουν υπαχθεί στον επενδυτικό νόμο 4399/2016, να λάβουν προκαταβολικά το 25% της προβλεπόμενης επιχορήγησης, εφόσον έχουν υλοποιήσει το 25% του επενδυτικού τους έργου.

Η ενεργοποίηση της παραπάνω διάταξης πραγματοποιείται με την υποβολή του σχετικού αιτήματος στο Πληροφοριακό Σύστημα Κρατικών Ενισχύσεων (ΠΣΚΕ) η οποία συνοδεύεται από τα σχετικά δικαιολογητικά υλοποίησης, όπως ορίζονται στις ισχύουσες διατάξεις του επενδυτικού νόμου.

Ωστόσο, επιχειρήσεις μέλη του ΣΒΒΕ που έσπευσαν να προχωρήσουν στη χρήση του ευεργετήματος, αναμένουν την εκταμίευση του 25% της επένδυσης που τους αναλογεί από τα τέλη Δεκεμβρίου, οπότε και υπέβαλαν σχετικά αιτήματα στο ΠΣΚΕ και επομένως, το ζητούμενο είναι πότε η διάταξη θα εφαρμοστεί.

Με βάση τα παραπάνω η Διοίκηση του ΣΒΒΕ, απέστειλε, την Τρίτη 12 Φεβρουαρίου 2019, επιστολή προς τον Γενικό Γραμματέα Στρατηγικών και Ιδιωτικών Επενδύσεων, κ. Λ. Λαμπριανίδη, ζητώντας να δοθούν οι απαραίτητες οδηγίες στις εμπλεκόμενες υπηρεσίες και τους αρμόδιους φορείς, ώστε να ενεργοποιηθεί ουσιαστικά η παραπάνω διάταξη και να καταβληθεί άμεσα στους δικαιούχους η προβλεπόμενη προκαταβολή.